## Uputa za jedinstvenu primjenu Odluke o visini i načinu formiranja posebnih rezervi za osiguranje od potencijalnih gubitaka banke

### NN 36/1999 (15.4.1999.), Uputa za jedinstvenu primjenu Odluke o visini i načinu formiranja posebnih rezervi za osiguranje od potencijalnih gubitaka banke

# HRVATSKA NARODNA BANKA

Na temelju čl. 75. Zakona o
Narodnoj banci Hrvatske (»Narodne novine« 35/95 - pročišćeni
tekst) i točke IX. Odluke o visini i načinu formiranja
posebnih rezervi za osiguranje od potencijalnih gubitaka (»Narodne
novine« broj 32/99), donosim

## **UPUTU**

### **ZA JEDINSTVENU PRIMJENU ODLUKE O VISINI I NAČINU FORMIRANJA POSEBNIH REZERVI ZA OSIGURANJE OD POTENCIJALNIH GUBITAKA BANKE**

I. OPĆE ODREDBE

1. Ovom Uputom propisuje se način
jedinstvene primjene Odluke o visini i načinu formiranja
posebnih rezervi za osiguranje od potencijalnih gubitaka banke
(»Narodne novine« broj 32/99 - u daljnjem tekstu Odluka)
i izvješćivanje Hrvatske narodne banke.

2. Izvješće u smislu ove
Odluke dostavlja se na obrascu Posebne rezerve (obrazac PR) koji
se daje u prilogu Upute i njezin je sastavni dio. Banke dostavljaju
obrazac na papiru i na magnetskom mediju. Obrazac na magnetskom
mediju dostavlja se sukladno Uputi za dostavljanje izvješća
za nadzor banaka na magnetskom mediju.

3. Banke su dužne Hrvatskoj narodnoj
banci (u daljnjem tekstu HNB) dostavljati izračun i promjene
posebnih rezervi u rokovima utvrđenim u točki IX. Odluke.

4. U zaglavlje obrasca pod "naziv
banke" - navesti puno ili skraćeno ime banke. Pod "MBR
banke" navesti jedinstveni matični broj banke koji
određuje Državni zavod za statistiku. Pod "oznaka
izvješća" navesti "NP" za privremeno
izvješće, "NR" za revidirano izvješće.
Pod "datum" navesti posljednji dan izvještajnog
tromjesečja.

5. U ovom obrascu iskazuju se posebne
rezerve za identificirane i neidentificirane gubitke po bilančnoj
aktivi i izvanbilančnim rizičnim stavkama. Obrazac
se sastoji od dva dijela. U prvom dijelu se iskazuju posebne rezerve
za identificirane, a u drugom posebne rezerve za neidentificirane
gubitke. Iznosi navedeni u ovom obrascu odnose se na izvještajno
tromjesečje, a ne na kalendarsku godinu.

II. ANALIZA PROMJENA STANJA REZERVI ZA IDENTIFICIRANE
GUBITKE

6. Posebne rezerve za identificirane
gubitke su rezerve koje ne uključuju zakonske ili statutarne
rezerve, a banka ih formira da bi se osigurala od identificiranih
gubitaka po plasmanima i izvanbilančnim rizičnim
stavkama. Plasmani (definirani točkom 11. Upute za jedinstvenu
primjenu Odluke o raspoređivanju plasmana i izvanbilančnih
rizičnih stavki i utvrđivanju izloženosti banke)
raspoređuju se u pet skupina od "A" do "E"
prema rastućem stupnju rizičnosti, a za plasmane
raspoređene u rizične skupine "B", "C"
i "D" banka izdvaja posebne rezerve za identificirane
gubitke između 10 i 25, 25 i 60, te 60 i 90 posto, ovisno
o rizičnoj skupini i internom sustavu za raspoređivanje.
Za plasmane raspoređene u rizičnu skupinu "E"
formira se posebna rezerva od 100 posto.

7. U nastavku se daju upute za pojedine
stavke za ovaj dio obrasca.

Promjene stanja posebnih rezervi za
identificirane gubitke navode se posebno u stupcima "plasmani",
"kamatni prihodi" te "izvanbilančne rizične
stavke" (po kojima je banka izložena riziku). U stupcu
"plasmani" iskazuju se promjene posebnih rezervi za
identificirane gubitke za plasmane definirane u točki 11.
Upute za jedinstvenu primjenu Odluke o raspoređivanju plasmana
i izvanbilančnih rizičnih stavki i utvrđivanju
izloženosti banke, osim kamatnih prihoda i izvanbilančnih
rizičnih stavki. U stupcu "kamatni prihodi"
iskazuju se posebne rezerve za identificirane gubitke po kamatnim
prihodima. U stupcu "ukupno" iskazuje se zbroj iznosa
navedenih u stupcima "plasmani", "kamatni prihodi"
i "izvanbilančne rizične stavke".

*Početno stanje (završno
stanje prethodnog tromjesečja)*
- Navesti iznos posebnih rezervi za identificirane gubitke sa
stanjem na posljednji dan prethodnog izvještajnog tromjesečja.
Iznos stavke 401 mora odgovarati ukupnom iznosu navedenom u stupcu
"potrebna posebna rezerva" u obrascu IKR iz prethodnog
tromjesečja te iznosu stavke 404 obrasca PR iz prethodnog
tromjesečja. Jednako tako, zbroj stavki 101 i 201 mora
odgovarati ukupnom iznosu u stupcu "formirane posebne rezerve
po bilančnoj aktivi" u obrascu IKR koji se odnosi
na tekuće izvještajno tromjesečje, dok stavka
301 mora odgovarati ukupnom iznosu u stupcu "formirane posebne
rezerve po izvanbilančnim stavkama" u obrascu IKR
koji se odnosi na tekuće izvještajno tromjesečje.

*Povećanje rezerviranja*
- Navesti iznos novih rezerviranja za identificirane gubitke (bilo
po osnovi povećanja stupnja rizika ili povećanja plasmana)
tijekom izvještajnog tromjesečja. Prilikom formiranja
novih ili povećanja postojećih posebnih rezervi terete
se računi 6460, 64700 odnosno 6480 "troškovi
rezerviranja" ovisno o vrsti potraživanja za koje se
formira posebna rezerva za identificirane gubitke.

*Umanjenje rezerviranja*
- Navesti s negativnim predznakom iznos umanjenja posebnih rezervi
za identificirane gubitke s osnove poboljšanja boniteta dužnika
te po osnovi izvršenih naplata dospjelih potraživanja.
Prilikom umanjenja posebnih rezervi za identificirane gubitke
odobravaju se računi 6461, 64701, 6481 "prihodi od
ukinutih rezerviranja" ovisno o vrsti potraživanja za
koje se ukida posebna rezerva.

*Završno stanje*
- Navesti sumu početnog stanja, povećanja rezerviranja,
umanjenja rezerviranja. Neto efekti promjene deviznih tečajeva
trebaju biti prethodno uključeni u stanje potraživanja
prije izvršenih promjena na dan izvješća. Iznos
stavke 404 mora odgovarati ukupnom iznosu u stupcu "potrebna
posebna rezerva" u obrascu IKR koji se odnosi na isto tromjesečje.

III. ANALIZA PROMJENA STANJA REZERVI ZA NEIDENTIFICIRANE
GUBITKE

8. Posebne rezerve za neidentificirane
gubitke su rezerve koje se formiraju kako bi se banka zaštitila
od neidentificiranih mogućih gubitaka. Te rezerve moraju
najmanje iznositi jedan posto plasmana raspoređenih u skupinu
"A", isključujući plasmane Republici Hrvatskoj,
HNB i vladinim agencijama za koje je osigurano plaćanje
u državnom proračunu.

Ove posebne rezerve se navode u ukupnom
iznosu.

*Početno stanje (završno
stanje prethodnog tromjesečja)*
- Navesti iznos posebnih rezervi za neidentificirane gubitke sa
stanjem na posljednji dan prethodnog izvještajnog tromjesečja.

*Povećanje rezerviranja*
- Navesti iznos novih rezerviranja za neidentificirane gubitke
tijekom izvještajnog tromjesečja. Prilikom formiranja
novih posebnih rezervi terete se računi 64900 "troškovi
rezerviranja za neidentificirane gubitke po plasmanima" odnosno
64910 "troškovi rezerviranja za neidentificirane gubitke
po izvanbilančnim obvezama" ovisno o vrsti potraživanja
za koje se formira posebna rezerva za neidentificirane gubitke.

*Umanjenje rezerviranja*
- Navesti (s negativnim predznakom) iznos umanjenja posebnih rezervi
za neidentificirane gubitke. Prilikom takvog umanjenja posebnih
rezervi za neidentificirane gubitke odobravaju se računi
64901 "prihodi od ukinutih rezerviranja za neidentificirane
gubitke po plasmanima" odnosno 64911 "prihodi od ukinutih
rezerviranja za neidentificirane gubitke po izvanbilančnim
obvezama" ovisno o vrsti potraživanja za koje se ukida
posebna rezerva.

*Završno stanje*
- Navesti sumu početnog stanja, povećanja rezerviranja
i umanjenja rezerviranja. Ukratko, završno stanje za stupac
"posebne rezerve za neidentificirane gubitke" računa
se kao: 405 + 406 + 407.

IV. BILJEŠKA

9. Na kraju obrasca utvrđuje se
neto efekt povećanja odnosno smanjenja posebnih rezervi.

*Neto troškovi/prihodi rezerviranja
za identificirane gubitke*
- Navesti zbroj stavki 402 i 403.

*Neto troškovi/prihodi rezerviranja
za neidentificirane gubitke*
- Navesti zbroj stavki 406i 407.

V. ZAKLJUČNE ODREDBE

10. Ova Uputa stupa na snagu danom
objave u »Narodnim novinama«, a prvo izvješće
temeljem ove Upute sastavit će se prema stanju na dan 30.
lipnja 1999. godine.

O. br. 64-100/04-99/MŠ
Zagreb, 2. travnja 1999.

Guverner
Hrvatske narodne banke
**dr. Marko Škreb,** v. r.

![](dodatni/372089.gif)

Uputa, NN 36/1999-746